Liderul PNL Bucureşti, Sebastian Burduja, a declarat luni, la Prima News, întrebat dacă l-ar vota pe medicul Cătălin Cîrstoiu la Primăria Capitalei, că va susţine candidatul desemnat şi asumat de PNL, pentru că asta înseamnă să fii un om de echipă, conform News.ro.
"Dacă asta va fi decizia finală a PNL, cu siguranţă voi susţine candidatul desemnat şi asumat de PNL, asta înseamnă să fii un om de echipă din perspectiva mea", a declarat Burduja.
Despre o candidatură a sa la Primăria Sectorului 1, Burduja a spus că "nu s-a pus această problemă". "Eu am venit cu o viziune pentru Bucureşti, de la termoficare până la trafic şi celelalte subiecte importante pentru Capitală. Cele două partide vor discuta şi vor lua cea mai bună decizie pentru că primarul general va trebui să facă echipă şi cu primarii de sectoare", a mai afirmat el.
"Dorinţa mea pentru Sectorul 1 cu siguranţă este să plece doamna Clotilde Armand acasă, cât mai repede, pentru că a făcut praf sectorul 1 şi la- umplut de şobolani", a mai declarat Burduja.
"Partidele vor lua cea mai bună decizie, eu sunt preşedinte pe Bucureşti şi nu am vânat niciodacă nicio funcţie sau alta", a completat Burduja, precizând că colegii lui de la Sectorului 1 l-au votat pe George Tuţă ca şi candidat la sector.
Disciplină
Sebastian Burduja a mai spus că nu a avut nicio discuţie cu liderii partidului despre renunţarea la candidatura la Capitală. "Nu e nicio problemă dacă nu se întâmplă lucrul acesta acum", a afirmat el. Întrebat dacă ia în calcul o plecare din partid, Burduja a spus: "Niciodată. Este exclus şi întotdeauna voi respecta decizile colegilor mei, asta înseamnă să fii un om de echipă şi nu cred că poţi să faci politică pentru cetăţeni luându-ţi jucăriile şi plecând. Politica nu este despre politicieni, este despre cetăţeni şi ce putem face noi pentru ei", a mai arătat Burduja.
Liderul PNL Bucureşti a subliniat că l-a întâlnit pe medicul Cătălin Cârstoiu la camera de gardă, când a avut o dublă fractură de claviculă, după un meci de fotbal, în urmă cu un an sau doi. "E un om de bun simţ, aşa l-am cunoscut", a spus Burduja despre Cârstoiu. Preşedintele PNL Bucureşti a mai spus că important este din punctul lui de vedere să se genereze această schimbare la Capitală şi Nicuşor Dan să nu continue la Primăria Capitalei.